29.9.2023 г.
BG
Официален вестник на Европейския съюз
L 242/187
55. обръща внимание на факта, че хората, и по-специално младите хора, следва да могат да живеят, учат и работят в своята държава и регион; подчертава, че без ефикасни и ефективни мерки за борба срещу бедността и без целенасочена подкрепа за микрофинансирането и за развитието на дребните предприемачи ще продължат да нарастват миграционните движения по икономически причини, а именно „изтичането на мозъци“, което ще доведе до множество предизвикателства както за държавите на местоназначение, така и за държавите на произход;
56. изразява твърдо убеждение, че най-добрият подход за борба срещу крайната бедност е многоизмерен и цялостен подход, и отново заявява, че образованието (и обучението) е едновременно право на човека и най-мощен инструмент за борба срещу бедността, социалното изключване и неравенствата;
57. подчертава, че по предварителна оценка 64 милиона деца в развиващите се страни не посещават начално училище; подчертава, че по-специално момичетата са били особено засегнати, тъй като техните права на качествено образование продължават да бъдат допълнително компрометирани поради затварянето на училища, липсата на достъп до дистанционно обучение, включително чрез цифрови средства, и намаляването на националните бюджети за образование, породено от натиска върху националните икономики; подчертава освен това, че една от основните причини е насилието в районите на продължаващи конфликти по света, а другата голяма бариера, често тясно свързана с конфликти, е бедността; припомня, че е важно равните възможности да заемат централно място в развитието; подчертава, че овластяването на жените и достъпът до подходящо образование в развиващите се страни, особено за момичетата и жените, са важни стъпки в борбата срещу бедността и продоволствената несигурност; подчертава освен това, че достъпът на младите жени до европейски проекти, бизнес обучение и финансиране трябва да бъде насърчаван в държавите партньори, тъй като жените играят важна роля за развитието на местната и регионалната икономика в няколко развиващи се страни;
58. отбелязва, че ЕС подкрепя образованието в около 100 държави и чрез партньорства като Глобалното партньорство за образование (18) и Education Cannot Wait (19), и продължава да насърчава равенството между половете в партньорство с правителства и неправителствени заинтересовани страни;
59. приветства приоритета на Комисията да надхвърли определената цел от 10 % и да постигне 13 % за образованието от общия портфейл на ГД „Международни партньорства“;
60. отбелязва, че през 2021 г.
Съюзът отпусна 85 милиона евро от ЕФР за подпомагане на образованието в държавите партньори, като допринесе за записването на над 32 милиона ученици в началното образование и близо 3 милиона учащи в средното образование през периода 2018—2020 г.; отбелязва, че от общо 85 милиона евро 6 милиона евро са били използвани за подкрепа на проекти за мобилност и изграждане на капацитет по „Еразъм“ за държавите от АКТБ, 31 милиона евро са изплатени за професионално образование и обучение — от тази сума 5 милиона евро са изплатени като част от програми за бюджетна подкрепа, 1,2 милиона евро — за строителни работи и доставки, 0,8 милиона евро — за услуги, а останалите 24 милиона евро — под формата на безвъзмездни средства;
61. отбелязва, че миналата година Комисията обеща 700 милиона евро за Глобалното партньорство за образование, за да подпомогне предоставянето за 140 милиона деца на обучени учители и да привлече още 88 милиона деца към училище и учене;
62. заявява отново, че програмите за предприемачеството играят съществена роля в борбата срещу бедността и създават икономически растеж; подчертава факта, че предоставянето на бизнес обучение може да помогне на дребните предприемачи да създадат предприятия и да подобрят бизнес практиките, като се даде възможност на бедните семейства да насочат своя път към устойчив поминък и социално-икономическа устойчивост; отбелязва обаче, че за да се подобри ефективността на тези програми, обучението следва да се допълва от персонализирана подкрепа и последващи услуги; припомня, че достъпът на младите жени до европейски проекти, бизнес обучение и средства трябва да бъде насърчаван в държавите партньори; (18) https://www.globalpartnership.org/ (19) https://www.educationcannotwait.org/